নবীনচন্দ্র ভাস্কর

**নবীনচন্দ্র ভাস্কর** (১৮৩৫ - ১৯০৮) ছিলেন ভারতে ঔপনিবেশিক শাসনের সূচনাকালের একজন খ্যাতনামা প্রস্তরশিল্পী। বাংলার রাঢ় অঞ্চলের বহু স্থানের দেবদেবীর মূর্তি তাঁর হাতেই নির্মিত। কলকাতার  দক্ষিণেশ্বর কালীবাড়ির মা ভবতারিনীর কষ্টিপাথরের মূর্তি তৈরি করে তিনি কিংবদন্তি ভাস্কর হিসাবে পরিচিত হন।
## জীবনী
নবীনচন্দ্র ভাস্করের জন্ম ব্রিটিশ ভারতের অধুনা পশ্চিমবঙ্গের বর্তমানের পূর্ব বর্ধমান জেলার কাটোয়া ২ সমষ্টি উন্নয়ন ব্লকের দাঁইহাট গ্রামে। পিতা রামচন্দ্র ভাস্কর। তাঁর পূর্বপুরুষেরা সম্ভবত ছিলেন বিহার অথবা পঞ্জাব প্রদেশের। নবীনচন্দ্রের পিতামহ কেনারাম ভাণ্ডারী ছিলেন প্রস্তরশিল্পী। দাঁইহাটে এসে তিনি পাথর কুঁদে খল, উদুখল, বাটি, গৃহস্থের ব্যবহৃত নানা সরঞ্জাম তৈরি করে গ্রামেগঞ্জে  বিক্রি করতেন। তাঁর পুত্র রামধন পিতার শিল্পকর্ম ও সঞ্চিত অর্থ সম্বল করে পাথর খোদাইয়ের কারখানা গড়েন গ্রামে। কষ্টিপাথর ও শ্বেত পাথর খোদাই করে তিনি কালী, শিবলিঙ্গ, রাধাকৃষ্ণ ইত্যাদির বিগ্রহ তৈরি করতে থাকেন।  বর্ধমান রাজপরিবারের জন্য কৃষ্ণ মূর্তি গড়েন।  তাঁর শিল্পকর্মের প্রশংসা করে বর্ধমানের মহারাজাধিরাজ বাহাদুর তেজচাঁদ রায় তাঁকে *[[ভাস্কর্য |ভাস্কর]]* উপাধি দেন। সেই থেকেই নবীনচন্দ্রের পরিবারের পদবী হয় 'ভাস্কর'।  নবীনচন্দ্রও পিতার শিল্প সৌকর্যে আকর্ষিত হয়ে শৈশব থেকেই মূর্তি নির্মাণ করতে শুরু করেন এবং অচিরেই  তাঁর সৃজনশীলতা ও দক্ষতার প্রকাশ ঘটে। ইতিমধ্যে তাঁর পিতা কলকাতার তৎকালীন ৩৭৪, আপার চিৎপুর রোডে ওরিয়েন্টাল স্টোন ওয়ার্কস’ নামে একটি স্টুডিয়ো খোলেন এবং কষ্টিপাথরের সরবরাহ ঠিকমত রাখতে বর্ধমান রাজের সহায়তায় বিহারের জামালপুরে একটি পাহাড় কেনেন। নবীনচন্দ্র পিতার স্টুডিওতে তাঁর শিল্পকর্মের নিদর্শন রাখতে শুরু করেন। তিনি প্রথম যে কালী মূর্তি তৈরি করেন, সেটি বরাহনগরের কুঠি ঘাঠে ১৮৪৭ খ্রিস্টাব্দে প্রতিষ্ঠিত  জয় মিত্র কালী মন্দিরের কৃপাময়ী মায়ের মূর্তি। জনশ্রুতি হল, এই মূর্তিটি দেখে রাণী রাসমণির পছন্দ হয় বলেই তিনি নাকি নবীনকে তাঁর নির্মিয়মাণ দক্ষিণেশ্বর মন্দিরের জন্য কালীমূর্তি তৈরির বরাত দেন। নবীনচন্দ্র অষ্টধাতুর সংমিশ্রণ ঘটিয়ে ১৮৫০ এবং ১৮৫৩ খ্রিস্টাব্দে দুটি মূর্তি গড়েন, কিন্তু বিগ্রহের উচ্চতা মন্দিরের গর্ভগৃহের সঙ্গে সামঞ্জস্য পূর্ণ  না হওয়ায়, কষ্টিপাথরে মায়ের মাতৃভাব ফুটিয়ে তুলতে এক কঠিন অনুশাসনে তিনি বারো ইঞ্চি উচ্চতার তৃতীয় একটি অপূর্ব মাতৃমূর্তি গড়েন। মূর্তি নির্মাণকালে  তপস্বীর জীবনযাপনে সারা দিনে বেলা তিনটের সময়ে এক বার মাত্র হবিষ্যান্ন ভোজন করে অতি সংযত হয়ে, যোগসাধক রামকৃষ্ণের কথায়- *দক্ষিণেশ্বরের মা কালীকে বানিয়েছেন। তাই তো অত জীবন্ত*।  বাক্সবন্দী অবস্থায় তাঁর তৈরি  মা ভবতারিনীর মূর্তি রাণী রাসমণির কাছে পৌঁছায়। কিন্তু শোনা যায় জীবন্ত বিগ্রহ বাক্সে অস্বস্তিতে ছিলেন। স্বপ্নাদেশে ১৯৫৫ খ্রিস্টাব্দের ৩১ মে মা ভবতারিনীর মূর্তি প্রতিষ্ঠার সাথে মন্দিরের দ্বারোদ্ঘাটন সম্পন্ন হয়।   রাণী রাসমণির উইল অনুযায়ী, দক্ষিণেশ্বরের এই কালীমূর্তির নাম জগদীশ্বরী।  শোনা যায়, নবীনচন্দ্রই দক্ষিণেশ্বরের কালীমূর্তির নাম দেন 'ভবতারিণী'। 

নবীনচন্দ্র ভাস্করের এই অমর নিদর্শনের পূর্বে একই কষ্টিপাথরে ১৮৫০ খ্রিস্টাব্দে ও ১৮৫৩ খ্রিস্টাব্দে  নির্মিত  দুটি কালীমূর্তি যা যথাক্রমে 'শ্রী নিস্তারিণী মাতা ঠাকুরানী' নামে গোয়াবাগানে গোহাদের বাড়িতে এবং 'ব্রহ্মময়ী মা'  হিসাবে বরাহনগরে দে প্রামাণিক পরিবারের বিরাজমানা। পূর্ব বর্ধমান জেলারই মঙ্গলকোট সমষ্টি উন্নয়ন ব্লকের ক্ষীরগ্রামে যোগাদ্যা মাতার মূর্তি হারিয়ে গেলে বর্ধমান মহারাজাধিরাজের আদেশে হারিয়ে যাওয়া মূর্তির অনুকরণে দশভুজা মহিষমর্দিনী মূর্তি তৈরি করেন নবীনচন্দ্র। এটিও নবীনচন্দ্রের অন্যতম শ্রেষ্ঠ শিল্পকর্মের নিদর্শন।  

নবীনচন্দ্র ভাস্করের সৃষ্ট অন্যান্য বিগ্রহ গুলি হল -
*বর্ধমান রাজপরিবারের গোপাল ও কালীমূর্তি;
*সিউড়ি ও জেমো রাজবাড়ির কালীমূর্তি;
*মুক্তাগাছার রানির হাতে কাশীতে প্রতিষ্ঠিত কালীমূর্তি;
*নাটোর রাজবাড়ির আনন্দকালী এবং
*মণিপুর বংশের কালীমূর্তি।  

কিংবদন্তী শিল্পী নবীনচন্দ্র ভাস্কর ১৯০৮ খ্রিস্টাব্দে ৭৩ বৎসর বয়সে পরলোক গমন  করেন। 

কিংবদন্তী নবীনচন্দ্র ভাস্করের জীবনী সম্পর্কে আর বেশি প্রামাণ্য তথ্য পাওয়া যায় না। তবে দাঁইহাট গ্রামেরই বাসিন্দা অশেষ কয়াল দুই দশকের অধিক সময়ের তথ্য সংগ্রহ করে একটি জীবনীগ্রন্থ রচনা করেন।

## তথ্যসূত্র

বিষয়শ্রেণী:১৮৩৫-এ জন্ম
বিষয়শ্রেণী:১৯০৮-এ মৃত্যু
বিষয়শ্রেণী:পূর্ব বর্ধমান জেলার ব্যক্তি
বিষয়শ্রেণী:বাঙালি ভাস্কর
বিষয়শ্রেণী:ভারতীয় পুরুষ ভাস্কর